Zagreb, 10. studenoga 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), povodom neanonimne prijave mogućeg sukoba interesa podnesene protiv **dužnosnika Siniše Marovića, općinskog načelnika Općine Postira,** na 148. sjednici, održanoj 10. studenoga 2021., donosi sljedeću

**ODLUKU**

**Postupak za odlučivanje o sukobu interesa protiv dužnosnika Siniše Marovića, općinskog načelnika Općine Postira, neće se pokrenuti, jer iz navoda prijave i zaprimljenog očitovanja ne proizlazi da bi dužnosnik prilikom prodaje nekretnine u suvlasništvu Općine, koja se nalazi na k.č.br. ….., upisanoj u zk.ul. br. ….., k.o. Postira, zahtijevao da se ista proda osobama koje bi s njim bile interesno povezane, slijedom čega nisu utvrđene okolnosti koje bi upućivale na moguću povredu neke od odredbi ZSSI-a.**

Obrazloženje

U Povjerenstvu je 7. siječnja 2021. pod brojem 711-U-64-P-4/21-01-3 zaprimljena neanonimna prijava mogućeg sukoba interesa podnesena protiv dužnosnika Siniše Marovića, općinskog načelnika Općine Postira, **povodom koje se vodi predmet** P-4/21.

U prijavi se u bitnome navodi da je Općina Postira suvlasnik 7/10 nekretnine koja se nalazi na k.č.br. ….., upisanoj u zk.ul. br. ……, k.o. Postira, u staroj povijesnoj jezgri u blizini crkve Sv. Nikole, koja je izgrađena 1908. na temeljima stare crkve iz 11. stoljeća kao i u blizini župne crkve sv. Ivaka Krstitelja iz 16. stoljeća s ostacima ranokršćanske bazilike.

Ističe se kako Općina Postira najavljuje da će raspisati javni natječaj za prodaju ove nekretnine u okviru kojeg će Općina nekretninu prodati osobi koja dostavi najvišu ponudu, iako je sukladno Zakonu o otocima propisano pravo prvokupa.

Također se navodi da postoje saznanja o namjerama dužnosnika Siniše Marovića da predmetnu nekretninu proda …………, čiji je sin suprug članice Općinskog vijeća Općine Postira, radi obavljanja ugostiteljske djelatnosti, čime može doći do narušavanja kulturnog dobra najviše spomeničke vrijednosti.

Zaključno se iznosi da dužnosnik raspisivanjem natječaja za prodaju nekretnine kojim bi se pogodovalo članu obitelji članice Općinskog vijeća Općine Postira stavlja svoj privatni interes iznad javnog.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga je i dužnosnik Siniša Marović povodom obnašanja dužnosti općinskog načelnika Općine Postira obvezan postupati sukladno odredbama ZSSI-a.

Obzirom da iz navedenih okolnosti, a bez konkretiziranja nekog odnosa interesne ili druge osobne povezanosti dužnosnika s trećim osobama, ne proizlazi da bi dužnosnik Siniša Marović bio u sukobu interesa, odnosno ne proizlaze okolnosti koje bi upućivale da bi bio u mogućoj povredi neke odredbe ZSSI-a, Povjerenstvo je dopisom Broj: 711-I-81-P-4/21-02-17 od 14. siječnja 2021. pozvalo podnositelja prijave da istu dopuni iznošenjem činjenica i okolnosti koje bi upućivale da se dužnosnik u ovoj situaciji nalazi u sukobu interesa ili u mogućoj povredi neke druge odredbe ZSSI-a, međutim, podnositelj nije podnio dopunu prijave takvog sadržaja.

Nadalje, Povjerenstvo je u svrhu ocjene vjerodostojnosti i osnovanosti navoda zatražilo od Općine Postira dopisom Broj: 711-I-1509-P-4/21-03-17 od 23. rujna 2021. očitovanje na okolnost je li Općina prodala suvlasnički dio nekretnine, upisane u zk.ul.br. ……., k.o. Postira, ako jest zašto ju je odlučila prodati te kome ju je i u kojem postupku prodala, zajedno s dokumentacijom o tome. Istim je dopisom Općina pozvana navesti postoji li zakonsko ili ugovoreno pravo prvokupa nekretnine u korist ostalih suvlasnika, ako postoji je li im Općina ponudila otkup predmetnog dijela nekretnine u njezinu suvlasništvu.

Općina Postira očitovala se dopisom, KLASA: 022-03/21-01/226, URBROJ: 2104/05-03/1-21-2 od 30. rujna 2021. u kojem se navodi da Općina nije prodala suvlasnički udio predmetne nekretnine, iako je bio raspisan natječaj za kupoprodaju, ali se ista nije realizirala, slijedom čega je stanje ostalo nepromijenjeno.

Izvršen je i uvid u zemljišne knjige nadležnog Općinskog suda u Splitu, Zemljišno-knjižnog odjela Supetar te je utvrđeno da je na dan donošenja ove odluke Općina Postira suvlasnik sa omjerom od 7/10 nad 1. suvlasničkim dijelom s neodređenim omjerom - etažno vlasništvo u stambenoj zgradi sa zemljištem, koja se nalazi na k.č.br. …… upisanoj u zk.ul. br. ……., k.o. Postira.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Sukladno stavku 2. navedenog članka ZSSI-a član obitelji dužnosnika u smislu odredbi tog Zakona je bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Člankom 7. stavkom 1. podstavkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Iz zaprimljenog očitovanja proizlazi da je Općina Postira suvlasnik 7/10 nekretnine u etažnom vlasništvu te da je bio raspisan javni natječaj za njezinu prodaju, ali da do same prodaje nije došlo.

Povjerenstvo prvenstveno ističe da prodaja nekretnine u javnom natječaju za koju postoji zakonsko pravo prvokupa u korist drugih osoba, ne upućuje na postupanje koje bi samo po sebi bilo suprotno odredbama ZSSI-a, već na eventualno postupanje suprotno zakonskoj odredbi kojom je propisano pravo prvokupa, te bi u tome slučaju eventualno oštećene osobe navedeno raspolaganje mogle pobijati tužbom pred nadležnim sudom, a isto tako u nadležnost Povjerenstva ne spada utvrđivati je li primjereno standardima zaštite kulturnih dobara obavljati neku vrstu djelatnosti na području ili u neposrednoj blizini zaštićenog kulturnog dobra.

Osim toga, niti okolnost eventualne prodaje ove nekretnine osobi koja se dovodi u vezu s članicom Općinskog vijeća Općine Postira, a bez isticanja određene osobne ili interesne povezanosti bilo koje od tih osoba s dužnosnikom Sinišom Marovićem i to temeljem javnog natječaja u kojemu bi bila prodana najpovoljnijem ponuditelju, sama za sebe ne upućuje da bi došlo do moguće povrede ZSSI-a.

Navedeni bi elementi mogli biti propitivani sa stajališta odredbi ZSSI-a ukoliko bi dužnosnik Siniša Marović odlučivao ili poduzimao radnje u postupku prodaje nekretnina u vlasništvu Općine Postira, u kojemu bi nekretninu stekli članovi njegove obitelji ili druge osobe koje se mogu opravdano s njim smatrati interesno ili osobno povezanima, pri čemu u prijavi niti povodom dodatnog traženja Povjerenstva za dopunom navoda prijave takve okolnosti nisu iznesene.

Imajući sve navedeno u vidu, kao i okolnost da kupoprodaja nekretnine u javnom natječaju u konačnici nije realizirana, odnosno da je Općina Postira i nadalje vlasnik nekretnine u navedenom omjeru, nisu utvrđene okolnosti da bi u ovoj situaciji dužnosnik bio u sukobu interesa niti da bi došlo do moguće povrede neke od odredbi ZSSI-a.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Siniša Marović, elektronička dostava
2. Objava na internetskoj stranici Povjerenstva
3. Pismohrana